Burjassot inicia les obres de renovació de voreres i de millora de l’accessibilitat en més de 40 punts, amb un pressupost pròxim als 600.000 euros
2025-07-24

Des de la Regidoria de Serveis Municipals de l’Ajuntament de Burjassot, dirigida per Manuel Pérez Menero, s’han iniciat les obres que renovaran les voreres de bona part dels carrers del municipi i les que tenen com a objectiu millorar les zones de trànsit per als vianants. Aquestes obres es desenvoluparan gràcies al Pla d’Inversions de Diputació 2022/2023 i l’import de les mateixes és de 600.423,78€.

Les obres, que s’emmarquen dins del “Projecte d’execució per a la millora d’accessibilitat en zones de trànsit per als vianants i renovació de voreres del municipi de Burjassot”, comencen en la Plaça Francisca Navarro, amb una duració estimada de sis dies, i al carrer Pintor Goya, en la qual també s’espera que la duració de les obres siga de sis dies.

“Per a la nostra ciutat és molt important avançar en l’accessibilitat de totes i tots els ciutadans, i amb aquesta actuació fem més accessible fins i tot els nostres carrers i espais públics. Són prop de 40 punts en els quals s’intervindrà amb un pressupost que ronda els 600.000 euros i que milloren el pas dels vianants pels carrers i els passos de vianants, fent que els seus desplaçaments per Burjassot siguen més segurs i còmodes”, ha apuntat l’alcalde de Burjassot, Rafa García.

A més de les citades zones, la resta de carrers que també es veuran afectatats per les millores a executar seran: Joan d’Àustria, Isaac Peral, Sant Miquel, Actor Rambal, Carretera de Llíria, Montcada, Mestra Inés Mir, Carretera Llíria amb carrer Balmes i Plaça de la Concòrdia; carrer Verge Desemparats amb Plaça de la Concòrdia, carrer Isabel la Catòlica, Av. Ausiàs March, Hernán Cortes, Teodoro Llorente, Ramón y Cajal, Mestre Arturo Padilla, Doctor Domingo Orozco, Doctor Moliner, General Prim, Doctor Lleonart, Sixto Cámara, Mariano Aser, Mestre Ferran Martín, Bautista Riera, Cervantes, Mariana Pineda, Séquia de Montcada, Av. Ronda del Castell, carrer València, Alfareria, Pont Trencat, Godella, Plaça de la Constitució i Avinguda Enric Valor.

Des del departament de Serveis Municipals, han informat que, en algunes dels citats carrers, les actuacions es realitzaran en diferents punts dels mateixos, tenint en compte l’estat de les voreres i de les zones de pas de vianants.

De manera puntual, l’Ajuntament de Burjassot informarà la ciutadania dels carrers i zones on es realitzaran les obres que s’espera ocasionen les mínimes molèsties a les veïnes i els veïns del municipi.